Toyota se nuwe Cruiser het Suzuki-DNSVir die meeste mense is die naam Cruiser sinoniem met ŉ legendariese veldryvoertuig wat gebruik kan word om die wêreld van hoek tot kant plat te reis. Party mense is oortuig dat hulle ŉ Cruiser met ŉ stukkie bloudraad en ŉ tang kan regmaak, maar ek dink dit is ŉ bogspul –ŉ Cruiser breek in die eerste plek nooit nie. Toyota het ŉ ooreenkoms met Maruti Suzuki in Indië om sy bekostigbare produkaanbieding te verbeter. Eers was dit die Starlet en nou is dit die Urban Cruiser. Dit is op die Suzuki Vitara Brezza geskoei wat ook onlangs in Suid-Afrika bekend gestel is. Ek het al tyd met die Suzuki deurgebring en dit is beslis ŉ “cruiser” vir die stad. Dit is ŉ lekker ruim, bekostigbare buksie wat vir die meeste gesinne puik waarde sal bied. Die ontwerp is heel netjies, en die binneruim bied sitplek vir vyf. Die spesifikasievlak in die Urban Cruiser beïndruk. Daar is elektriese ruite vir al vier deure, klimaatbeheer, twee lugsakke, ABS en remkragverspreiding. Op die luukser modelle is daar ŉ raakskerminligtingstelsel met Apple CarPlay en Android Auto, sowel as outomatiese ruitveërs en ligte. Onder die kap is daar een enjin en twee ratkaste beskikbaar. Die buksie trek voorwaar lekker en bied 77 kW en 138 Nm. Daar is ŉ 5-spoed-handrat of 4-spoed-outo beskikbaar. Op die pad voel die tjor regtig gretig. Aanvanklik – as ŉ mens in die Urban Cruiser klim uit ŉ stiller turboaangejaagde voertuig – klink die enjin effens dreunerig op die snelweg, maar jou ore raak dit vinnig gewoond. Op die pad is dit eenvoudig: Die buksie ry lekker, bied goeie spasie en Toyota-gemoedsrus teen ŉ fantastiese prys. Moet beslis nie die Toyota Urban Cruiser oorslaan as jy tans in die mark is nie. Die reeks lyk so: Die reeks word gedek deur Toyota se 3 jaar/100 000 km-waarborg en 3 jaar/45 000 km-diensplan. Ons gaan beslis meer tyd met die Urban Cruiser deurbring en sal hom dan teen sy mededingers vergelyk.